रुसि चलली गौरी तेजि महेश,
कर धय कार्तिक गोद गणेश।
 तोहे गौरी जुनि नैहर जाह-2,
त्रिशूल बाघम्बर बेचि बरु खाह।
 रुसि चलली गौरी तेजि महेश....
 त्रिशूल बाघम्बर रहो बर पाया-2,
रुसि चलली गौरी तेजि महेश....
 देखि ऐलहूँ गौरी नैहर तोर-2,
रुसि चलली गौरी तेजि महेश....
 जुनि उकटू शिव नैहर मोर -2,
रुसि चलली गौरी तेजि महेश....
 भनहिं विद्यापति सुनिय महेश-2,
रुसि चलली गौरी तेजि महेश,
रुसि चलली गौरी तेजि महेश....
 गौरी तमसा जाइत अछि आ शिवजी के छोड़ि के बिदा भऽ जाइत छथि। कार्तिकक हाथ पकड़ि आ गणेश केँ गोदीमे लऽ लैत छथि। शिव जी आग्रह करैत कहैत छथिन - हे गौरी, अहाँ नैहर (कुमारी घर) नहि जाउ। भलेँ त्रिशूल आ बाघम्बर बेचि कऽ खाए पड़य। ई सुनि गौरी कहैत छथि - ई त्रिशूल आ बाघम्बर अहाँक संगे रहय। हम नहर जरूर जायब, भले हमरा कष्ट किया ने भोगय पड़य। तखन शिव जी कहैत छथि - हे गौरी, हमहूँ अहाँक नाव देखलहुँ। ओतय लोक की पहिरैत अछि. . . . सब बल्कल अर्थात गाछक छाल आदि पहिरैत अछि। ई सुनि गौरी तमसा जाइत छथि आ कहैत छथि - हे शिव, हमर नैहर के नहि उकटु। एहिना नंगटे रहबाक सं निक छैक जे लोग गाछक छाल त पहिरय अछि। विद्यापति कहैत छथि - हे शिव, सुनू! नीलकांत बनि जाउ आ गौरी के सब क्लेश दूर करू। 